Diari Oficial de la Generalitat Valenciana


Sumari del DOGV 5802, del 09-07-2008 (2008/8530)

ORDE de 30 de juny de 2008, de la Conselleria d'Indústria, Comerç i Innovació, per la qual es convoquen ajudes per al finançament de projectes d'investigació i desenvolupament industrial d'especial rellevància per a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5802

Data del DOGV
:   09-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8530


Data del document
:   30-06-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * petita i mitjana indústria
    * ajuda pública
    * recerca i desenvolupament
    * empresa industrial
    * suport econòmic
    * ajuda a les empreses

ORDE de 30 de juny de 2008, de la Conselleria d'Indústria, Comerç i Innovació, per la qual es convoquen ajudes per al finançament de projectes d'investigació i desenvolupament industrial d'especial rellevància per a la Comunitat Valenciana. [2008/8530]  
L'experiència recent als països més avançats mostra que un dels factors més decisius en el creixement regional és la inversió en investigació, desenvolupament tecnològic i innovació. Les xifres estadístiques situen la Comunitat Valenciana en un nivell d'inversió en I+D que no es correspon amb el nivell de desenvolupament econòmic, especialment en la despesa executada pel sector privat. No obstant això, el predomini de les pimes i la seua orientació marcadament exportadora les obliga a mantenir i reforçar la seua competitivitat, tasca en la qual la capacitat tecnològica té un paper creixent i fonamental.  
Amb la finalitat de reforçar la capacitat tecnològica de les empreses valencianes es proposen un conjunt d'ajudes dirigides a desenvolupar tecnologies noves d'impacte industrial rellevant per a la Comunitat Valenciana, així com a resoldre problemàtiques comunes d'un determinat sector empresarial.  
Estes ajudes han de servir d'estímul per a fomentar la cooperació en investigació, desenvolupament i innovació (I+D+i), en àrees d'importància estratègica per a l'economia valenciana mitjançant la creació de consorcis estratègics.   
Els projectes d'I+D industrial d'especial rellevància, objecte d'esta convocatòria, corresponen a sectors o tecnologies de caràcter horitzontal, pretenen donar cobertura a les més decidides apostes del Govern Valencià en matèria d'I+D, constituint projectes tractors, amb un concepte integral en què es posen en valor les investigacions realitzades, així com la seua transformació en processos, productes i servicis. Estes accions hauran de representar un esforç important en infraestructures i en personal d'I+D.  
Per tot això, en l'exercici de les atribucions que m'atorguen l'article 28 de la Llei de Govern Valencià i el Decret 130/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació,  
ORDENE  
Primer  
Convocar ajudes per a la realització de projectes d'investigació i desenvolupament d'especial rellevància per a la Comunitat Valenciana i aprovar les bases per les quals es regirà la seua concessió, les quals s'inclouen com a annex a la present orde.  
Segon  
Esta convocatòria recull accions a desenvolupar durant l'any 2008. Les ajudes aniran a càrrec del pressupost de la Generalitat per a l'any 2008, del programa pressupostari 542.40, línies T6923 i T6924 «Accions estratègiques d'especial rellevància per a la Comunitat Valenciana», per import global màxim de 2.300.000 euros i 1.040.000 euros respectivament.  
DISPOSICIÓ ADDICIONAL  
Primera  
S'assenyala que, en virtut del que s'ha establit en l'article 7.1 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes atorgades per la present orde es concedixen a l'empara del règim notificat a la Comissió Europea N 233/2007, aprovat mitjançant decisió de la Comissió Europea C(2008)1296, de data 1 d'abril de 2008, de conformitat amb el que s'ha disposat en els articles 87 a 89 del Tractat constitutiu de la Comunitat Europea i el que s'establix en el Marc comunitari sobre ajudes estatals d'investigació i desenvolupament i innovació (DOUE C 323/01, de 30 de desembre de 2006) i la resta de normativa comunitària relativa a determinats sectors.   
Segona  
Les ajudes previstes en esta orde estaran cofinançades pel Fons Europeu de Desenvolupament Regional en un percentatge del 50%, a través del Programa Operatiu FEDER de la Comunitat Valenciana 2007-2013, eix 2 «Desenvolupament i innovació empresarial», tema prioritari 9 «Altres accions destinades a l'estímul de la innovació i l'esperit d'empresa en les xicotetes empreses», dins del Marc estratègic nacional de referència, i els serà d'aplicació les disposicions que les regulen. Per això, la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada «Xarxa Natura», espai físic d'especial protecció mediambiental configurat per la Unió Europea.   
La publicitat de les esmentades ajudes s'haurà de fer d'acord amb la normativa comunitària en la matèria.  
Tercera  
1. En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'establix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponen.   
2. En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
DISPOSICIONS FINALS  
Primera  
Es faculta el director general d'Indústria i Innovació perquè dicte les resolucions necessàries per a l'aplicació, desenvolupament i interpretació de la present orde, i es delega en ell la competència per a resoldre la concessió o denegació de les ajudes a què es referix esta convocatòria.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
De conformitat amb el que s'ha establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant la consellera d'Indústria, Comerç i Innovació en el termini d'un mes, comptat des de l'endemà de la publicació de la present orde en el Diari Oficial de la Comunitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos, comptats des de l'endemà de la publicació de la present orde en el Diari Oficial de la Comunitat Valenciana.  
València, 30 de juny de 2008  
La consellera d'Indústria, Comerç i Innovació,  
BELÉN JUSTE PICÓN  
ANNEX I  
Ajudes per al finançament de projectes d'investigació i desenvolupament industrial d'especial rellevància per a la Comunitat Valenciana  
1. Finalitat de la convocatòria  
1. L'objecte de la present orde és establir les bases reguladores i convocar per a l'exercici 2008, en règim de publicitat, objectivitat i concurrència competitiva, ajudes a xicotetes i mitjanes empreses radicades a la Comunitat Valenciana per a la realització de projectes d'investigació i desenvolupament industrial d'especial rellevància per a la Comunitat Valenciana.   
Se subvencionarà el desenvolupament i l'execució de projectes tractor realitzats per agrupacions de pimes i, si és el cas, organismes d'investigació, el resultat final dels quals siga la resolució de problemes tecnològics d'ampli impacte en àrees d'actuació preferent, a la Comunitat Valenciana.   
2. La present convocatòria s'acull al règim d'ajudes N 233/2007, aprovat mitjançant decisió de la Comissió Europea C(2008)1296 de data 1 d'abril de 2008.   
3. Queden excloses de la present convocatòria les sol·licituds d'ajuda a projectes que s'emmarquen en algun dels sectors indicats a continuació, que es regiran per la normativa sectorial que els regula en matèria d'ajudes estatals: agrari i pesquer, acer, carbó, electricitat, construcció naval, servicis postals, radiodifusió, cinema i producció audiovisual i transport.  
4. Queden excloses de l'àmbit de la present convocatòria les ajudes d'investigació, desenvolupament i innovació concedides a empreses en crisi, d'acord amb les directrius comunitàries sobre ajudes estatals de salvament i de reestructuració d'empreses en crisi (DOUE C núm. 244 d'1 d'octubre de 2004).  
2. Beneficiaris de les ajudes  
1. Poden ser beneficiaris d'estes ajudes les pimes industrials i de servicis relacionats amb la indústria, integrants d'agrupacions formades per, almenys, dues pimes que tinguen la seu social o establiment de producció a la Comunitat Valenciana, i els projectes objecte d'ajuda de les quals estiguen localitzats en l'esmentat territori.   
En estes agrupacions podran participar, no com a sol·licitants de subvenció, però sí com a col·laboradors o sota la modalitat de subcontractació, organismes d'investigació radicats a la Comunitat Valenciana.   
En tot cas, la sol·licitud haurà de ser realitzada per, com a mínim, dues de les mencionades pimes. Es valorarà, atés el caràcter tractor del projecte, que almenys una de les empreses participants tinga la categoria de mitjana empresa, d'acord amb la recomanació que s'esmenta en el paràgraf 2.  
2. A l'efecte de la present orde, es considerarà pime, segons la Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses (DOUE núm. L 124/36, de 20 de maig de 2003), qualsevol entitat, independentment de la forma jurídica, que exercisca una activitat econòmica que reunisca els següents requisits:  
- Que ocupe menys de 250 persones.  
- Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.  
Així mateix, quan calga distingir entre xicotetes i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 10 milions d'euros; microempresa es considerarà aquella empresa que ocupe menys de 10 persones i tinga un volum de negoci o un balanç general anual que no supere els 2 milions d'euros.   
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig de 2003, sobre la definició de microempreses, xicotetes i mitjanes empreses. Els esmentats criteris de còmput es poden consultar en l'apartat d'Innovació de la pàgina web de la Conselleria d'Indústria, Comerç i Innovació.  
3. A l'efecte de la present convocatòria, s'entén per organisme d'investigació una entitat, com ara una universitat o institut d'investigació, amb independència de la seua condició jurídica (constituït d'acord amb dret públic o privat), l'objectiu principal de la qual siga realitzar investigació fonamental, investigació industrial i desenvolupament experimental i difondre'n els resultats mitjançant l'ensenyament, la publicació o la transferència de tecnologia. Tots els beneficis es reinvertiran en eixes activitats, la divulgació dels resultats o l'ensenyament. Les empreses que puguen exercir influència en les esmentades entitats, per exemple, en qualitat d'accionistes o membres, no gaudiran d'accés preferent a les capacitats d'investigació de l'entitat ni als resultats d'investigació que genere.   
4. La relació entre les entitats que constituïsquen l'agrupació beneficiària haurà d'estar formalitzada documentalment mitjançant un contracte, conveni o acord que, en tot cas, establirà clarament la distribució de les tasques i contribucions al projecte, així com del risc i de tots els drets de propietat intel·lectual i industrial sobre els resultats de la I+D+i entre tots els participants, de manera adequada i acord amb els respectius interessos, tasques i contribucions. Així mateix, figurarà el percentatge de subvenció a aplicar per cada una de les pimes sol·licitants. Este acord, que es presentarà juntament amb la sol·licitud d'ajuda, s'entendrà aprovat per l'òrgan concedent d'esta quan les entitats beneficiàries reben la resolució de concessió.  
5. En el cas que hi haja col·laboració efectiva en l'agrupació amb organismes d'investigació, finançats mitjançant fons públics, per a evitar l'existència d'ajudes estatals indirectes a l'agrupació a través de l'organisme d'investigació, esta col·laboració haurà de complir les condicions enumerades en la secció 3.2.2 del Marc comunitari sobre ajudes estatals d'investigació i desenvolupament i innovació esmentat. En el cas que hi haja subcontractació per part de l'agrupació, d'acord amb la secció 3.2.1 de l'esmentat marc, l'organisme finançat mitjançant fons públics haurà de prestar els seus servicis a preus de mercat o a un preu que reflectisca íntegrament els seus costos més un marge raonable.  
6. Per a l'exercici de la seua activitat, els beneficiaris hauran de disposar de les autoritzacions administratives preceptives, estar inscrits en els registres públics pertinents i complir qualssevol altres requisits exigits per les disposicions aplicables.  
7. No podran obtenir la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
8. Les condicions per a ser beneficiari hauran de mantenir-se fins al moment del pagament de la subvenció.  
3. Accions i costos susceptibles de suport   
1. Els projectes susceptibles de ser finançats en esta convocatòria seran projectes d'investigació industrial o de desenvolupament experimental, amb un cost estimat total de com a mínim 200.000 euros, desenvolupats per les entitats beneficiàries en l'àmbit territorial de la Comunitat Valenciana, per a la resolució de problemes tecnològics d'ampli impacte a la Comunitat Valenciana, preferentment en algun dels següents àmbits:  
Biotecnologia industrial  
Qualitat de vida funcional i tecnologia de la salut   
Tecnologies agroalimentàries  
Nanotecnologia i nous materials   
Eficiència energètica i tecnologies netes  
Disseny i nous processos industrials   
Logística i distribució  
Tecnologies d'informació i comunicació  
2. Als efectes de la present convocatòria s'entendrà per:  
- Investigació industrial: investigació planificada o estudis crítics l'objecte dels quals és l'adquisició de nous coneixements que puguen resultar d'utilitat per a la creació de nous productes, processos o servicis, o contribuir a millorar considerablement els productes, processos o servicis existents; inclou la creació de components de sistemes complexos que calguen per a investigació industrial, especialment la validació de tecnologia genèrica, llevat dels prototips previstos en la fase de desenvolupament experimental.  
- Desenvolupament experimental: l'adquisició, combinació, configuració i utilització de coneixements i tècniques ja existents, d'índole científica, tecnològica, empresarial o d'un altre tipus, amb vista a l'elaboració de plans i estructures o dissenys de productes, processos o servicis nous, modificats o millorats. Podrà incloure, per exemple, altres activitats de definició conceptual, planificació i documentació de nous productes, processos i servicis. Entre les activitats podrà aparéixer l'elaboració de projectes, dissenys, plans i tots altres tipus de documentació sempre que no vaja destinada a usos comercials. S'inclou així mateix el desenvolupament de prototips i projectes pilot que puguen utilitzar-se comercialment quan el prototip siga per necessitat el producte comercial final i la seua fabricació resulte massa onerosa per a l'ús exclusiu amb fins de demostració i validació. En cas d'utilització comercial posterior de projectes pilot o de demostració, qualsevol ingrés que l'esmentada utilització genere ha de deduir-se dels costos subvencionables. Són també subvencionables la producció i el assaig experimentals de productes, processos i servicis, sempre que no puguen utilitzar-se o transformar-se de manera que es puguen fer servir en aplicacions industrials o per a fins comercials. El desenvolupament experimental no inclou les modificacions habituals o periòdiques efectuades en els productes, línies de producció, processos de fabricació, servicis existents i altres activitats en curs, encara que les dites modificacions puguen representar millores.  
3. D'acord amb l'Orde EHA/524/2008, de 26 de febrer, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons de Cohesió, es consideraran costos susceptibles de suport els realitzats dins dels següents conceptes:   
a) Ajudes per a projectes d'I+D: seran subvencionables els costos següents:  
1. Recursos humans: despeses de personal relatives a investigadors, tècnics i tot altre personal auxiliar, sempre que estiguen exclusivament dedicats al projecte o l'actuació objecte de l'ajuda.   
2. Servicis d'assistència tècnica, consultoria i similars destinats de manera exclusiva a l'activitat d'investigació.  
3. Costos d'investigació contractual, coneixements tècnics i patents adquirides i obtingudes per llicència de fonts externes a preus de mercat, sempre que l'operació s'haja realitzat en condicions de plena competència i sense cap element de col·lusió.  
4. Instrumental i materials:  
Costos d'adquisició d'equips, instruments, aparells i la resta de material inventariable, en la mesura i durant el període en què s'utilitze per al projecte d'investigació. Se n'exclou l'adquisició de béns de segona mà.  
5. Altres despeses de funcionament directament derivades del projecte d'investigació (material fungible, viatges, manutenció i allotjament).  
b) Ajudes a estudis de viabilitat tècnica: seran subvencionables els conceptes enumerats en els apartats 1, 2 i 5 de les ajudes per a projectes d'I+D, sempre que deriven directament dels estudis de viabilitat tècnica.  
c) Costos relacionats amb la protecció dels resultats del projecte. Açò inclou:  
1. Tots els costos que precedixen la concessió del dret en la primera jurisdicció, inclosos els costos relatius a la preparació i presentació de la sol·licitud, així com els de renovació de la sol·licitud incorreguts amb anterioritat a la concessió del dret.  
2. Els costos de traducció i la resta de costos en què s'haja incorregut per a obtenir o validar el dret en altres jurisdiccions.   
3. Els costos de defensa de la validesa del dret en què s'haja incorregut amb motiu de la tramitació oficial de la sol·licitud i en eventuals procediments d'oposició, encara que estos costos es produïsquen amb posterioritat a la concessió del dret.   
4. Subcontractació  
1. D'acord amb el que s'ha establit en l'article 29 de la Llei 38/2003, de 17 de novembre, General de Subvencions, s'autoritza els beneficiaris a subcontractar la totalitat de l'activitat subvencionada, si bé l'esmentada subcontractació no es considerarà col·laboració efectiva a l'efecte d'incrementar els límits màxims d'intensitat bruta de l'ajuda establits en l'apartat 5 d'este annex.  
Quan la subcontractació excedisca el 20 per cent de l'import de l'ajuda i este import siga superior a 60.000 euros, haurà de celebrar-se un contracte per escrit entre les parts i presentar-se amb caràcter previ a la resolució de concessió. S'entendrà concedida l'ajuda i aprovat el contracte per l'òrgan concedent de l'ajuda quan el beneficiari reba la resolució de concessió.  
2. Una entitat no podrà participar en l'agrupació de manera simultània com a beneficiària i com a entitat subcontractada per una altra entitat participant.   
5. Característiques de les ajudes  
1. L'import de l'ajuda es determinarà d'acord amb les disponibilitats pressupostàries, els costos subvencionables del projecte i l'avaluació realitzada per l'òrgan designat dins de les intensitats brutes d'ajuda autoritzades en el règim d'ajudes N 233/2007 esmentat:  
a) Ajudes per a projectes d'investigació industrial: fins al 50% dels costos subvencionables.  
Este límit s'incrementarà 10 punts percentuals per a empreses mitjanes i 20 punts percentuals per a empreses xicotetes. Així mateix, podrà incrementar-se fins una intensitat bruta màxima de l'ajuda del 75% dels costos subvencionables, en la part del cost subvencionable que corresponga a estudis de viabilitat preparatoris d'activitats d'investigació industrial, o fins al 80% per a xicotetes empreses i el 75% per a mitjanes empreses, quan el projecte implique una col·laboració efectiva entre empreses o els resultats es difonguen àmpliament, en les condicions enumerades en l'apartat 5.1.3 b) del Marc d'I+D+i.  
b) Ajudes per a projectes de desenvolupament experimental: fins al 25% dels costos subvencionables.  
Este límit s'incrementarà 10 punts percentuals per a empreses mitjanes i 20 punts percentuals per a empreses xicotetes. Este límit podrà incrementar-se fins una intensitat bruta màxima de l'ajuda del 50% dels costos subvencionables, en la part del cost subvencionable que corresponga a estudis de viabilitat preparatoris d'activitats de desenvolupament experimental, o fins al 60% per a xicotetes empreses i el 50% per a mitjanes empreses quan el projecte implique una col·laboració efectiva entre empreses, en les condicions enumerades en l'apartat 5.1.3 b) del Marc d'I+D+i.  
c) Ajudes per a costos d'obtenció de patents i altres drets de propietat industrial: fins un percentatge equivalent al de l'ajuda d'I+D que es podria concedir per a les activitats d'investigació que hagen originat els esmentats drets de propietat industrial.  
d) Ajudes a estudis de viabilitat tècnica: fins un percentatge del 75% en cas d'estudis preparatoris per a activitats d'investigació industrial i el 50% en cas d'estudis preparatoris per a activitats de desenvolupament experimental.  
RESUM DE LES INTENSITATS MÀXIMES D'AJUDA  
  
2. Si un projecte abraça diverses fases d'investigació i desenvolupament, estes hauran d'estar clarament identificades, i a l'efecte de determinar el nivell màxim de suport, les despeses subvencionables s'assignaran a una categoria específica d'I+D.   
3. Quan es tracte de projectes de col·laboració, l'import màxim d'ajuda que podrà rebre cada beneficiari no serà d'una intensitat superior a l'autoritzada, calculada per a cada beneficiari segons les seues despeses subvencionables.   
4. Els projectes presentats en esta convocatòria tindran una duració màxima de 2 anys. L'ajuda concedida per a la primera anualitat de vigència dels projectes seleccionats s'establirà en la resolució de concessió. L'import de la següent anualitat es determinarà durant el procés de renovació previst en l'apartat 18 d'este annex, segons les disponibilitats pressupostàries i els resultats del seguiment anual realitzat per la Direcció General d'Indústria i Innovació. La concessió de l'ajuda per a la primera anualitat del projecte no implica compromís, per part de la Generalitat, de subvencionar la segona anualitat.   
6. Formalització de les sol·licituds  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Indústria i Innovació i es presentaran en l'imprés normalitzat, en el Registre General de la Conselleria d'Indústria, Comerç i Innovació, o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els models d'impresos normalitzats (sol·licituds i la resta de documentació) estaran disponibles en la següent adreça d'Internet: http://www.gva.es/industria/main\_c.htm.  
2. Les sol·licituds hauran de tenir la firma del representant legal de cada una de les pimes sol·licitants. L'imprés de sol·licitud anirà acompanyat dels següents documents:  
a) Sol·licitud d'ajuda segons imprés normalitzat.  
b) Documentació acreditativa i identificadora de la personalitat jurídica del sol·licitant o sol·licitants (còpia de l'escriptura de constitució i de modificació, si és el cas, dels estatuts socials vigents, i del CIF) i dels seus representants legals (còpia del document acreditatiu de la representació i del DNI).  
c) Declaració responsable relativa a la condició de pime segons imprés normalitzat.   
d) Document que incloga els compromisos d'execució dels integrants de l'agrupació d'acord amb el que s'ha establit en l'apartat 2.5 d'este annex.  
e) Memòria descriptiva, programa d'actuació (amb indicació de fases, lloc i terminis de realització), pressupost detallat del projecte desglossat per conceptes i anualitats, amb indicació de les quantitats que se sol·liciten com a subvenció, pla d'explotació dels resultats, així com dades de l'empresa.  
f) Declaració responsable del representant legal de l'empresa de no estar sotmesa a les prohibicions previstes en l'article 13 de la Llei 38/2003, General de Subvencions, amb expressa menció que està al corrent en el pagament d'obligacions per reintegrament de subvencions segons imprés normalitzat.  
g) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt, acompanyada de la documentació necessària per a acreditar els punts previstos en l'apartat 8.5 d'este annex.  
h) Documentació que es considere necessària i convenient per a acreditar la concurrència dels criteris d'avaluació previstos en l'apartat 9 d'este annex.  
i) Declaració d'ajudes sol·licitades o rebudes per al projecte.  
3. La presentació de la sol·licitud comportarà, llevat de denegació expressa del sol·licitant, l'autorització a l'òrgan gestor per a demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Economia, Hisenda i Ocupació que acrediten el compliment pel sol·licitant de les seues obligacions tributàries i amb la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
En cas de denegació expressa del sol·licitant, este acreditarà el compliment de les obligacions tributàries i amb la Seguretat Social mitjançant l'aportació dels certificats corresponents.  
4. A més, si alguna de les pimes sol·licitants és una comunitat de béns o qualsevol altre tipus d'unitat econòmica o patrimoni separat, sense personalitat jurídica, caldrà aportar també:  
- Identificació de tots els seus membres.  
- Declaració responsable del representant de la comunitat de béns, unitat econòmica o patrimoni separat (amb poders suficients per a complir les obligacions que, com a beneficiari, corresponen a la comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun.  
- Certificats acreditatius d'estar al corrent de les obligacions tributàries i amb la Seguretat Social de tots els membres de la comunitat de béns, unitat econòmica o patrimoni separat, en cas de denegació expressa de l'autorització a l'organisme gestor per a demanar els certificats.  
- Declaració responsable que no s'és deutor de la Generalitat per reintegrament de subvencions de tots els membres.  
- Declaració responsable que no s'està sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions, de tots els membres.  
5. La fitxa de manteniment de tercers, amb les dades de domiciliació bancària, serà presentada per les entitats beneficiàries una vegada dictada la resolució de concessió de les ajudes, en aquells casos en què resulte necessari.  
7. Termini de presentació  
El termini de presentació de sol·licituds serà d'un mes a partir de l'endemà de la publicació d'esta orde en el Diari Oficial de la Comunitat Valenciana.  
8. Instrucció del procediment  
1. L'òrgan encarregat de la instrucció del procediment serà la Direcció General d'Indústria i Innovació que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. Si la documentació aportada fóra incompleta o presentara errors esmenables, es demanarà, mitjançant anunci en el servidor d'informació de la Conselleria d'Indústria, Comerç i Innovació, a les entitats o persones sol·licitants que en el termini de 10 dies esmenen la falta o adjunten els documents preceptius, amb indicació que si no ho fan, es considerarà que han desistit de la sol·licitud, d'acord amb el que s'ha establit en l'article 71 de la LRJAE i amb els efectes previstos en l'article 42.1 de l'esmentada llei. Addicionalment, també podrà comunicar-se esta incidència per correu electrònic.  
3. L'avaluació i selecció de les sol·licituds es farà tenint en compte exclusivament la documentació aportada en la sol·licitud, per la qual cosa es prescindirà del tràmit d'audiència, de conformitat amb el que s'ha disposat en l'article 84 de la Llei 30 /1992, de 26 de novembre.  
4. Les ajudes es concediran sota el règim de concurrència competitiva, mitjançant la comparació de les sol·licituds presentades, a fi d'establir una prelació entre estes, d'acord amb els criteris de valoració fixats en l'apartat 9 de la present orde. Les ajudes s'adjudicaran, dins dels límits establits en l'apartat 5.1 d'esta orde, a aquelles que hagen obtingut major valoració.   
En tot cas, l'òrgan competent per a la resolució de la present convocatòria es reserva el dret de no esgotar el pressupost disponible en el cas que, d'acord amb la valoració realitzada per l'òrgan col·legiat designat a l'efecte, les puntuacions obtingudes no arriben al mínim establit per a garantir la qualitat i viabilitat dels projectes.  
5. Si hi haguera empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present orde, major percentatge de treballadors discapacitats en relació amb les seues plantilles respectives, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana. La preferència serà aplicable en la forma prevista en l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment d'ocupació de les persones amb discapacitat.   
9. Criteris de selecció i avaluació  
1. L'avaluació i selecció de les propostes s'efectuarà segons els següents criteris:  
a) Qualitat tècnica i impacte previsible del projecte: 40 punts  
- Impacte industrial previsible i aplicabilitat dels resultats del projecte sobre l'empresa: 20 punts.  
- Grau d'innovació i progrés en relació amb l'estat actual dels coneixements, tenint en compte el nivell de risc associat al projecte i el grau de patentabilitat: 15 punts.  
- Adequació de l'enfocament, la metodologia i el pla de treball elegits per a la consecució dels objectius: 5 punts.  
b) Qualitat de la cooperació: 35 punts  
- Experiència prèvia en projectes nacionals o internacionals (Pla Nacional d'Investigació Científica, Desenvolupament i Innovació Tecnològica, Programa Marc d'Investigació i Desenvolupament Tecnològic de la Unió Europea i Programa EUREKA): 5 punts.  
- Cooperació amb organismes d'investigació: 5 punts.  
- Participació en el projecte d'una mitjana empresa: 10 punts.  
- Competència i coneixements previs, papers i funcions dins del consorci i complementarietat dels socis: 5 punts.  
- Disponibilitat adequada de recursos materials, infraestructures, equipaments i estructura organitzativa: 5 punts.  
- Disponibilitat de patents de caràcter tecnològic industrial vinculades al projecte: 5 punts.  
c) Viabilitat tècnica i economicofinancera: 30 punts  
- Coherència del pressupost amb els objectius a aconseguir i les tasques a realitzar: 10 punts.  
- Valoració dels resultats previstos des del punt de vista de la innovació, la tecnologia i el medi ambient: 20 punts.  
d) Incorporació de discapacitats per damunt del mínim legal exigit, existència de mesures que fomenten la igualtat d'oportunitats entre homes i dones o projecte que comporte un increment d'ocupació: 10 punts.  
2. La Direcció General d'Indústria i Innovació podrà demanar la presentació de la informació complementària que considere oportuna, així com sol·licitar l'assessorament d'experts designats pel director general.  
3. A la vista de l'esmentada avaluació, un òrgan col·legiat integrat per experts, designats pel director general d'Indústria i Innovació, elevarà al director general d'Indústria i Innovació la corresponent proposta de resolució.   
10. Resolució  
1. Quan l'import de la proposta de resolució provisional siga inferior al que apareix en la sol·licitud presentada, s'instarà el beneficiari a reformular la sol·licitud per a ajustar els compromisos i les condicions a la subvenció atorgable. La reformulació haurà de realitzar-se en el termini màxim de deu dies des de la notificació de la proposta de resolució provisional. Si el beneficiari no realitza la reformulació en el termini assenyalat, es considerarà que ha desistit de la seua sol·licitud de subvenció.  
2. Una vegada finalitzat el procés d'avaluació, la concessió o denegació de les ajudes s'acordarà per resolució o resolucions del director general d'Indústria i Innovació, per delegació de la consellera d'Indústria, Comerç i Innovació. En esta resolució d'adjudicació haurà de constar expressament l'import de la subvenció a aplicar a cada pime de l'agrupació.  
La resolució del procediment es notificarà als interessats d'acord amb el que s'ha previst en l'article 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, mitjançant la publicació en la pàgina web abans mencionada i en el tauler d'anuncis de la Conselleria d'Indústria, Comerç i Innovació (c/Colom, 32 de València) Esta publicació substituirà la notificació, de conformitat amb el que s'ha previst en l'article 59.6.b) de la LRJAPAC.   
A l'efecte del que s'ha disposat en l'article 18 de la Llei General de Subvencions, la resolució de concessió es publicarà també en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
D'acord amb l'article 47.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, de l'atorgament de subvencions per import superior a 250 mil euros per perceptor, es retrà compte al Consell dins del termini d'un mes.   
3. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de tres mesos, a partir de la data de finalització del termini de presentació de sol·licituds. El còmput d'este termini s'interromprà durant el termini requerit per a l'esmena i millora de sol·licitud per part de l'interessat.   
Transcorregut l'indicat termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Les resolucions esgotaran la via administrativa i contra estes podrà interposar-se recurs de reposició davant l'òrgan que les ha dictades, en el termini d'un mes des de l'endemà de la notificació, o ser impugnades directament davant l'orde jurisdiccional contenciós administratiu, en el termini de dos mesos des de l'endemà de la notificació, d'acord amb el que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que els interessats puguen interposar qualsevol altre recurs que estimen procedent.  
11. Acumulació de les ajudes  
1. Es permet l'acumulació de l'ajuda concedida en virtut del règim notificat N. 233/2007, amb qualsevol altra ajuda d'origen local, regional, nacional o comunitari per a cobrir els mateixos costos, fins al límit més favorable d'intensitat d'ajuda previst per la normativa comunitària. Les ajudes a la inversió en I+D no s'acumularan amb ajudes de minimis relatives a les mateixes despeses subvencionables. a fi de salvar les intensitats màximes d'ajuda previstes en el Marc comunitari sobre ajudes estatals d'investigació i desenvolupament i innovació (DOUE C 323/01 de 30 de desembre de 2006).  
2. De la mateixa manera, es tindrà en compte el principi que una mateixa actuació subvencionable no podrà beneficiar-se simultàniament de més d'un fons estructural, i estos fons seran incompatibles amb els fons de cohesió.  
12. Pagament anticipat de les ajudes  
1. En les ajudes previstes en la present orde podrà anticipar-se, sempre que així siga sol·licitat per les entitats beneficiàries, un 40% de l'import concedit en el cas de transferències corrents i un 15% en el cas de transferències de capital, d'acord amb el que s'ha previst en l'article 47 bis del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell, després de l'aportació prèvia de la garantia corresponent, que consistirà en aval per un import igual a la quantitat anticipada constituït d'acord amb la normativa vigent.  
2. Les garanties es lliuraran en tot cas quan tinga lloc l'acreditació de la realització de l'activitat.   
13. Obligacions dels beneficiaris  
1. Els beneficiaris s'hauran d'ajustar a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, en relació amb l'article 47 de la Llei d'Hisenda Pública de la Generalitat.   
2. Els beneficiaris estaran obligats a realitzar les activitats subvencionades en els termes de la resolució de concessió i a justificar la seua realització en els terminis establits.  
3. En particular, els beneficiaris estaran obligats a:  
a) Realitzar l'activitat que fonamente la concessió de la subvenció i acreditar-ne la realització davant la Direcció General d'Indústria i Innovació en la forma i la data indicades en la notificació de concessió de l'ajuda. Qualsevol canvi que s'introduïsca en les condicions de realització de l'activitat, haurà de ser comunicat a la Direcció General d'Indústria i Innovació, per a la seua autorització o denegació, si és el cas.  
b) Acreditar davant la Direcció General d'Indústria i Innovació el compliment dels requisits i les condicions que determinen la concessió o gaudi de l'ajuda.  
c) Facilitar les actuacions de comprovació, verificació i control financer que corresponen a la Intervenció General de la Generalitat, i altres òrgans de control de les institucions autonòmiques o comunitàries, en relació amb les subvencions concedides, i posar a la seua disposició la totalitat de documents necessaris per a una pista d'auditoria adequada.  
d) En qualsevol moment de la vigència de l'expedient, el beneficiari haurà d'actualitzar la documentació presentada que haguera sofrit alguna modificació i comunicar a la Direcció General d'Indústria i Innovació l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, a l'efecte del que s'ha disposat en l'article 30.4 de la Llei General de Subvencions, així com d'ingressos que es generen de la utilització comercial posterior de projectes pilots o de demostració.  
e) Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible, i facilitar a l'òrgan responsable de la instrucció del present procediment de concessió d'ajudes la informació necessària per a la concessió per part de l'autoritat ambiental competent del certificat que declare la no-afecció del projecte a la denominada «Xarxa Natura».  
f) Reintegrar, quan corresponga segons el que s'ha previst en l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i trametre còpia del document acreditatiu del reintegrament a la Direcció General d'Indústria i Innovació. En este últim cas, el reintegrament identificarà necessàriament, amb claredat, l'entitat beneficiària i la denominació del projecte per al qual s'atorgà l'ajuda. No podran concedir-se altres ajudes a l'entitat beneficiària, en el mateix exercici ni en exercicis posteriors, mentre no s'haja procedit al reintegrament.  
g) Fer constar en les memòries anuals que es redacten, així com en els treballs i activitats realitzats, el patrocini de la Generalitat. Així mateix, es farà públic que el projecte subvencionat ha obtingut ajuda dels fons estructurals d'acord amb la normativa que en matèria d'informació i publicitat establix el Reglament (CE) núm. 1828/2006 de la Comissió, de 8 de desembre de 2006, que fixa normes de desenvolupament per al Reglament (CE) núm. 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) núm. 1.080/2006 del Parlament Europeu i del Consell, relatiu al Fons Europeu de Desenvolupament Regional (DOUE L 45/3 de 15 de febrer de 2007). Així es farà públic que el projecte subvencionat ha obtingut ajuda dels fons estructurals a través de:  
1. Una placa explicativa permanent, visible i de gran dimensió, en un termini màxim de 6 mesos a partir de la conclusió del projecte, quan este complisca les condicions següents:  
- La contribució pública total al projecte siga superior als 500.000 euros.  
- El projecte consistisca en la compra d'un objecte físic, en el finançament d'una infraestructura o en treballs de construcció.  
En la placa s'indicarà el tipus i el nom de l'operació, així com:  
a. L'emblema de la Unió Europea  
b. La referència al fons en qüestió  
c. La declaració «Una manera de fer Europa»  
Els apartats b i c no seran d'aplicació en el cas d'articles promocionals de dimensions reduïdes. Esta informació ocuparà com a mínim el 25% de la placa.  
2. Durant l'execució del projecte, el beneficiari col·locarà un cartell en l'enclavament de les operacions quan estes complisquen les condiciones següents:  
- La contribució pública total al projecte supere els 500.000 euros.  
- El projecte consistisca en el finançament d'una infraestructura o en treballs de construcció.  
En el cartell s'inclourà, així mateix, la informació mencionada en l'apartat anterior per a la placa. Esta informació també ocuparà com a mínim el 25% del cartell.  
Una vegada conclosa l'operació se substituirà el cartell per la placa mencionada anteriorment.   
3. Caldrà incloure en qualsevol document relatiu al projecte (inclosos certificats d'assistència, articles d'investigació o de qualsevol altra índole), una declaració en la qual es comunique que el projecte ha sigut cofinançat pel FEDER i s'hauran d'identificar aquells béns inventariables (equips i suports informàtics, béns materials de qualsevol naturalesa, etc.) que hagen sigut cofinançats amb fons estructurals, mitjançant adhesius el contingut dels quals s'ajustarà al que s'ha establit en l'annex I de l'esmentat Reglament (CE) núm. 1.828/2006, de 8 de desembre de 2006.  
h) Destinar els béns a la finalitat concreta per a la qual es va concedir la subvenció durant un període no inferior a 5 anys, d'acord amb el que s'ha disposat en l'article 57 del Reglament (CE) 1.083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) 1.260/1999.  
i) Justificar la subvenció d'acord amb l'apartat 17 d'este annex, en els termes i terminis assenyalats en la resolució de concessió, que seran com a màxim els establits en el mencionat apartat.  
j) Conservar els documents justificatius de la realització del projecte, i els relacionats amb les despeses i els pagaments i amb les auditories corresponents durant un termini de quinze anys, o durant un termini major mentre puguen ser objecte de comprovació i control. Es conservaran els originals dels documents sobre suports de dades generalment acceptades.  
k) Les actuacions subvencionades no hauran de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual. Així mateix, facilitaran, o almenys no impediran, l'accessibilitat per a les persones discapacitades.   
14. Seguiment i control de les actuacions  
1. El director general d'Indústria i Innovació establirà els procediments adequats per a això i designarà, si és el cas, els òrgans, les comissions o els experts que considere necessaris per a realitzar les oportunes actuacions de seguiment i comprovació de l'aplicació de l'ajuda.  
2. Qualsevol alteració de les condicions que s'han tingut en compte per a la concessió, o, si és el cas, l'obtenció amb posterioritat a la presentació de la sol·licitud, d'altres ajudes públiques o privades que en conjunt superen els límits establits, podran donar lloc a la modificació de la resolució de concessió o la minoració de la subvenció concedida.  
3. L'incompliment total o parcial dels requisits i les obligacions establits en la present orde i la resta de normes aplicables, així com de les condicions que, si és el cas, s'establisquen en la corresponent resolució de concessió comportarà, després de l'audiència prèvia a la persona interessada:  
a) Deixar sense efecte la subvenció concedida o minorar-la en cas d'incompliment parcial de l'actuació o justificació per quanties inferiors.  
b) En el cas que s'haja produït el cobrament, reintegrament total o parcial de l'ajuda concedida, juntament amb els interessos legals corresponents des del moment del pagament de subvenció, de conformitat amb el que s'ha disposat en l'article 47 de la Llei d'Hisenda Pública de la Generalitat.   
En particular, seran causes d'incompliment les següents:  
a) Incompliment de l'obligació de justificació en els termes establits o justificació insuficient.  
b) Incompliment de la finalitat per a la qual va ser concedida l'ajuda.  
c) Quan resulte acreditada, a través del seguiment que de les accions subvencionades efectue la Direcció General d'Indústria i Innovació, la inadequació de la despesa efectivament realitzada a la proposada i aprovada.  
4. Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de l'ajuda percebuda, els agents encarregats de les dites funcions podran acordar la retenció de les factures, documents equivalents o substitutius i de qualsevol altre document relatiu a les operacions en les quals es manifesten els esmentats indicis.  
5. Així mateix, les ajudes concedides en el marc de la present convocatòria estan sotmeses a les possibles verificacions que qualsevol òrgan de la Unió Europea i els seus representants autoritzats puguen fer dins dels paràmetres tècnics que a l'efecte establix l'annex IV del Reglament (CE) 1.828/2006 de la Comissió, de 8 de desembre de 2006, que fixa normes de desenvolupament per al Reglament (CE) 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) 1.080/2006, del Parlament Europeu i del Consell, relatiu al Fons Europeu de Desenvolupament Regional (DOUE L 45/3 de 15 de febrer de 2007).  
15. Despeses subvencionables  
1. Les ajudes que s'establixen en la present orde tenen la consideració de subvenció a fons perdut, que complirà el que s'ha disposat en l'article 31 de la Llei 38/2003, de 17 de novembre, General de Subvencions. En cap cas seran subvencionables les despeses excloses en l'esmentat article. En este sentit, els tributs són despeses subvencionables quan el beneficiari de la subvenció els paga efectivament. En cap cas es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
2. No seran subvencionables les despeses corresponents a subministraments i servicis utilitzats amb caràcter habitual per les pimes o relacionats amb les despeses ordinàries d'explotació d'estes.  
3. Només seran subvencionables aquells projectes que no s'hagen iniciat amb anterioritat a la presentació de la sol·licitud d'ajuda per part de les entitats beneficiàries. No obstant això, el beneficiari potencial podrà haver realitzat estudis de viabilitat distints dels previstos en la sol·licitud de l'ajuda.  
4. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda. S'entén per empreses o entitats vinculades aquelles en les quals el beneficiari, o un soci o grup de socis, puga exercir, directament o indirecta, una influència dominant; o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirecta, en relació amb una altra, estiga en possessió de com a mínim un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa i, en tot cas, en els supòsits previstos en l'article 68.2 del Reglament de la Llei General de Subvencions, aprovat per Reial Decret 887/2006, de 21 de juny.  
16. Efecte incentivador, necessitat de l'ajuda i mesures subjectes a notificació individual  
1. D'acord amb els factors indicats en la secció 6 de l'esmentat Marc comunitari sobre ajudes estatals d'investigació, desenvolupament i innovació, es considera que estes ajudes tenen automàticament efecte incentivador en el sentit de provocar un canvi en el comportament del beneficiari, de manera que este incremente el seu grau d'activitat d'I+D+I augmentant el volum, l'àmbit, les quanties invertides o la rapidesa de les activitats d'I+D+I.  
No obstant això, si una ajuda a un projecte o estudi de viabilitat a atorgar a una pime arribara o superara els 7,5 milions d'euros, l'entitat beneficiària haurà de demostrar este efecte incentivador d'acord amb els criteris que a este efecte recull l'esmentada secció 6 del Marc comunitari sobre ajudes estatals d'investigació, desenvolupament i innovació.  
2. Qualsevol ajuda concedida a l'empara del present règim autoritzat N 233/2007, aprovat mitjançant decisió de la Comissió Europea C(2008)1296 de data 1 d'abril de 2008, serà notificada individualment a la Comissió Europea si arriba als llindars establits en la secció 7.1 de l'esmentat marc per a l'avaluació individual (10 milions d'euros per empresa i projecte, o estudi de viabilitat, en el cas d'investigació industrial; i 7,5 milions en el cas de desenvolupament experimental).  
17. Justificació de les ajudes   
1. Sense perjudici de les instruccions que puga dictar el director general d'Indústria i Innovació, els beneficiaris estaran obligats a presentar la següent documentació per l'import de la subvenció concedida, com a justificació de les ajudes:  
a) La justificació de la despesa realitzada revestirà la forma de compte justificatiu. S'efectuarà mitjançant una relació detallada de les actuacions realitzades a què dóna suport esta subvenció, amb indicació de cada una de les despeses incorregudes, amb identificació del creditor i del document, l'import, la data d'emissió i la data de pagament, i manifestació expressa que s'ha complit l'objecte de la subvenció.  
b) Originals o còpies compulsades dels justificants de les despeses realitzades (factures i tots altres documents de valor probatori equivalent amb validesa en el tràfic juridicomercantil o amb eficàcia administrativa) i efectivament pagades (transferències, rebuts, etc.) com a conseqüència de les actuacions a què dóna suport esta subvenció, a nom de l'entitat beneficiària. Les factures hauran de disposar de les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit. En qualsevol cas, quan el pagament s'acredite mitjançant rebuts, estos identificaran clarament el perceptor que els firma.  
Per a la justificació de les despeses de personal realitzades, es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat, i com a justificants del pagament efectiu es considerarà suficient l'»he rebut» del contractat, firmat i amb data, per la totalitat dels pagaments que s'hagueren efectuat dins del període computable, o bé, podran presentar-se els justificants bancaris de l'eixida de fons.   
Quan l'import de la despesa subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que subministren o presten els servicis, i justificació de la que s'ha triat quan no recaiga en la proposta econòmica més avantatjosa.  
c) Declaració responsable firmada pel representant legal de l'entitat acreditativa del compliment de les obligacions establides en la Llei 38/2003, de 17 de novembre, General de Subvencions, amb expressa menció d'estar al corrent en el pagament d'obligacions per reintegrament de subvencions. En el cas de pimes que siguen comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar l'esmentada declaració tots els seus membres.  
d) En el cas que el beneficiari haja denegat expressament el consentiment perquè la Conselleria obtinga directament els corresponents certificats telemàtics, caldrà acreditar que es troba al corrent de les seues obligacions tributàries i amb la Seguretat Social, sempre que els certificats inicialment presentats hagen superat els sis mesos de validesa. En el cas de pimes que siguen comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats anteriors tots els seus membres.  
e) Acreditació de l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com de la utilització de fons propis o d'altres ingressos, a l'efecte del que s'ha disposat en l'article 30.4 de la Llei General de Subvencions, mitjançant la presentació d'una declaració responsable detallada amb indicació d'import, procedència i aplicació, firmada pel representant legal de l'empresa.  
f) Breu memòria (màxim 10 folis) on s'especifiquen els resultats del projecte, incloent-hi totes les publicacions, patents, aportacions a congressos i la resta de resultats.  
g) Documentació acreditativa del compliment de les obligacions d'informació i publicitat de cofinançament que les ajudes concedides han sigut cofinançades pel Fons Europeu de Desenvolupament Regional en el marc del POCV FEDER 2007-2013 en relació amb la normativa comunitària que el regula i la resta de condicions que s'hagueren establit en la resolució.  
2. El termini per a la presentació de les justificacions acabarà l'1 de desembre de 2008.  
18. Renovació de l'ajuda  
1. La renovació de les ajudes i, si és el cas, la determinació de l'import de l'ajuda per a la segona anualitat del projecte, estarà condicionada a l'existència de crèdit adequat i suficient en el corresponent exercici pressupostari i als resultats del seguiment anual previst en l'apartat 5.4, així com a la presentació, per part de l'empresa durant l'últim trimestre de l'any 2008, de la següent documentació:   
a) Sol·licitud, segons model normalitzat, de renovació de l'ajuda per al projecte.   
b) Memòria justificativa del treball realitzat.   
c) Pressupost de despeses previst per al següent exercici, desglossat per conceptes i amb indicació dels terminis de realització, en el cas que s'haja produït variació respecte de la programació de despeses presentada juntament amb la sol·licitud inicial.  
d) Documents acreditatius de qualsevol variació experimentada en les dades del beneficiari i del projecte i en la documentació aportada al temps que la sol·licitud inicial, acompanyats d'una declaració responsable del representant legal de l'entitat acreditativa que es continuen complint tots els requisits i les condicions que donaren lloc a l'atorgament de la subvenció.   
e) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, haurà d'acreditar-se que es troba al corrent de les obligacions tributàries i amb la Seguretat Social.   
f) Declaració responsable del representant legal de l'empresa de no estar sotmesa a les prohibicions previstes en l'article 13 de la Llei 38/2003, General de Subvencions, amb expressa menció d'estar al corrent en el pagament d'obligacions per reintegrament de subvencions segons imprés normalitzat.  
g) En el cas que la pime sol·licitant de la renovació siga una comunitat de béns o qualsevol altre tipus d'unitat econòmica o patrimoni separat, sense personalitat jurídica, els documents previstos en els apartats e) y f) hauran de presentar-los tots els seus membres.  
2. L'avaluació del treball realitzat serà el criteri determinant de la renovació de l'ajuda i es mantindrà el percentatge de la intensitat de les ajudes concedides en la primera anualitat, sempre que les disponibilitats pressupostàries ho permeten.   
Avaluades les sol·licituds, un òrgan col·legiat integrat per experts, designats pel director general d'Indústria i Innovació, elevarà al director general d'Indústria i Innovació la corresponent proposta de resolució, amb indicació de l'import a concedir a cada pime.  
La renovació de les ajudes serà resolta pel director general d'Indústria i Innovació durant el primer trimestre de 2009. La justificació de les ajudes es regirà per l'apartat 17 d'estes bases i seran admissibles, també, els avançaments de subvenció en els termes previstos en l'apartat 12. El termini de justificació de les renovacions finalitzarà l'1 de desembre de 2009, llevat que es dispose un termini distint en la resolució de concessió.  
19. Cessió de dades   
La participació en la present convocatòria implicarà l'acceptació de la cessió, a favor de les administracions públiques, de les dades incloses tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment.  
20. Responsabilitats   
La Generalitat no és responsable de l'actuació del personal investigador beneficiari de les ajudes, ni dels danys i els perjudicis que puguen sobrevenir, sempre que estos danys o perjudicis siguen imputables a este.  
21. Normes supletòries  
En allò no previst en la present orde caldrà ajustar-se al que disposen les normes que hi siguen d'aplicació, i en especial a les següents:  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) El Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991.  
c) La Llei de Pressupostos de la Generalitat per a l'exercici a què corresponen les ajudes.  
d) La Llei 38/2003, de 17 de novembre, General de Subvencions.  
e) El Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
f) Marc comunitari sobre ajudes estatals d'investigació i desenvolupament i innovació (DOUE C 323/01 de 30 de desembre de 2006).  
g) Reglament (CE) 1.080/2006, del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional i pel qual es deroga el Reglament (CE) 1.783/1999 (DOUE L 210/1 de 31 de juliol de 2006).  
h) Reglament (CE) 1.083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i es deroga el Reglament (CE) 1.260/1999 (DOUE L 210/25 de 31 de juliol de 2006).  
i) Reglament (CE) 1828/2006, de la Comissió, de 8 de desembre de 2006, que fixa normes de desenvolupament per al Reglament (CE) 1.083/2006, del Consell, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i el Reglament (CE) 1.080/2006, del Parlament Europeu i del Consell, relatiu al Fons Europeu de Desenvolupament Regional (DOUE L 45/3 de 15 de febrer de 2007).  
j) Orde EHA/524/2008, de 26 de febrer, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional i del Fons de Cohesió (BOE núm. 53 d'1 de març de 2008).